পিসিবি’র বিরুদ্ধে দুর্নীতির অভিযোগ তুললেন প্রাক্তন পাক ক্রিকেটার!

ওয়েব ডেস্ক : ফের বিতর্কে জড়াল পাকিস্তান ক্রিকেট বোর্ড (PCB)। দলের জার্সি নিয়ে পিসিবি’র বিরুদ্ধে দুর্নীতির অভিযোগ তুললেন প্রাক্তন পাক ক্রিকেটার আতিক উজ-জামান (Atiq-uz-Zaman)! তিনি অভিযোগ করেছেন, এশিয়া কাপে যে জার্সি পরে খেলছেন সলমন আলি আঘারা, তা কেনার ক্ষেত্রে দুর্নীতি করা হয়েছে।

পাক ক্রিকেটার আতিক সোশাল মিডিয়ায় (Social Media) লিখেছেন, “পাকিস্তানের খেলোয়াড়রা নিম্নমানের কিট পরে ঘাম ঝরাচ্ছে, অন্যরা সঠিক ড্রাই-ফিট পরে। টেন্ডার যখন বন্ধুদের কাছে যায়, পেশাদারদের কাছে নয়, তখন এমনটাই ঘটে। ঘামের চেয়ে দুর্নীতি বেশি ঝরছে।” সেই পোস্টে অনেকে সহমত প্রকাশ করেছেন।

আরও খবর : নিয়ম ভেঙে ভিডিয়ো শেয়ার PCB’র! কড়া চিঠি দিল ICC

এদিকে বলা রাখা দরকার, ভারতের জার্সি তৈরি করে নাম করা সংস্থা অ্যাডিডাস। কিন্তু পাকিস্তানের জার্সি কারা তৈরি করেন, তা নিয়ে পিসিবি’র (PCB) ওয়েবসাইটে কোনও তথ্য নেই। তবে আতিক এখানে থেমে থাকেননি। তিনি আরও বলেছেন, “স্পষ্ট করে বলতে গেলে আমার মন্তব্য পিসিবির চেয়ারম্যানকে উদ্দেশ্য করে ছিল না। এগুলো কিট সংক্রান্ত বিষয়গুলির জন্য দায়ী ব্যক্তিদের উদ্দেশ্যে ছিল। কিটও পারফরম্যান্সের একটি অংশ, এবং এটি কখনই উপেক্ষা করা উচিত নয়।” যাদের কাছে জার্সি দেখভালের দায়িত্ব দেওয়া রয়েছে, তারা স্বজনপোষণ করেছেন বলে অভিযোগ করেছেন তিনি।

তবে এই প্রথম নয় আর আগেও পাকিস্তান ক্রিকেট বোর্ডের (PCB) বিরুদ্ধে একাধিক দুর্নীতির অভিযোগ উঠেছে। কিছুমাস আগে অডিটর জেনারেল কোটি কোটি টাকার দুর্নীতির কথা প্রকাশ্যে এনেছিলেন। শুধু তাই নয়, টিভির সামনে বসে বা নিজস্ব সমাজমাধ্যম চ্যানেলে বসে প্রাক্তন পাক অনেক ক্রিকেটারকে দুর্নীতি নিয়ে সরব হতে দেখা গিয়েছে। তার মধ্যেই এবার জার্সি নিয়ে সামনে এল দুর্নীতির অভিযোগ।